次韵子瞻過海
作者：蘇轍
朝代：宋

paragraphs: 我遷海康郡，猶在寰海中。
送君渡海南，風帆若張弓。
笑揖彼岸人，回首平生空。
平生定何有，此去未可窮。
惜無好勇夫，從此乘桴翁。
幽子疑龍蝦，牙須竟誰雄。
閉門亦勿見，一嗅同香風。
晨朝飽粥飯，洗鉢隨僧鐘。
有問何時歸，茲焉若將終。
居家出家人，豈復懷兒童。
老聃真吾師，出入初猶龍。
籠樊顧甚密，俯首姑爾容。
衆人指我笑，韁鎖無此工。
一瞬千佛土，相期兜率宮。